Fjármálastöðugleikaráð hélt sinn fjórða fund á árinu 2019 þriðjudaginn 17. desember . Fundurinn var síðasti fundur fjármálastöðugleikaráðs í sinni núverandi mynd , en frá áramótum breytist reglulegt starf og hlutverk fjármálastöðugleikaráðs við sameiningu Seðlabanka Íslands og Fjármálaeftirlitsins . Fjármálastöðugleikaráð mun eftir sem áður verða mikilvægur vettvangur samráðs og upplýsingaskipta milli fjármála - og efnahagsráðherra og Seðlabanka Íslands um málefni fjármálastöðugleika . Sveiflutengd kerfisáhætta hefur lítið breyst frá síðasta fundi . Hins vegar hefur vera Íslands á gráum lista FATF ( e. Financial Action Task Force ) og neikvæðar fréttir af starfsemi innlends sjávarútvegsfyrirtækis erlendis aukið orðsporsáhættu Íslands . Áfram hefur hægst á innlendum efnahagsumsvifum og samdráttur í ferðaþjónustu er orðinn áþreifanlegri . Á sama tíma hefur húsnæðisverð haldist nokkuð stöðugt og hægt hefur á skuldavexti , einkum fyrirtækja . Alþjóðlegar hagvaxtarhorfur hafa einnig versnað frá síðasta fundi . Viðnámsþróttur viðskiptabankanna er áfram talsverður . Eiginfjárhlutföll þeirra allra eru nokkuð yfir heildarkröfu um eigið fé . Lausafjárhlutföll bankanna eru einnig vel yfir reglubundnum lágmörkum og lausafjárstaða þeirra í íslenskum krónum hefur styrkst milli funda . Þjóðarbúið býr yfir mikilli getu til að takast á við áföll eftir uppgang síðustu ára . Ytri staða þjóðarbúsins er jákvæð og skuldir hins opinbera og einkageirans litlar í sögulegu samhengi . Peningastefnan og ríkisfjármálin búa við hagstjórnarsvigrúm til að bregðast við þeim aðstæðum sem upp kunna að koma og gjaldeyrisforði Seðlabankans er rúmur . Vakin er athygli á því að samkvæmt tilkynningu Fjármálaeftirlitsins frá 15. maí 2018 mun eiginfjárauki vegna kerfisáhættu fyrir viðskiptabanka og sparisjóði sem teljast ekki kerfislega mikilvægir hækka úr 2% í 3% 1. janúar 2020 og verður aukinn þá sá sami fyrir alla viðskiptabanka og sparisjóði . Samþykkt var að beina tilmælum til Fjármálaeftirlitsins um að halda sveiflujöfnunarauka óbreyttum að svo stöddu . Miðað við greiningu kerfisáhættunefndar undanfarið hefur mjög hægt á uppbyggingu sveiflutengdrar kerfisáhættu . Þar sem hvorki eru til staðar merki um að sveiflutengd kerfisáhætta hafi dvínað undanfarin misseri eða raungerst eru ekki rök fyrir lækkun sveiflujöfnunaraukans . Ákvörðun Fjármálaeftirlitsins frá því í febrúar 2019 um að hækka sveiflujöfnunaraukann úr 1,75% í 2% mun taka gildi í febrúar 2020 .